মুদ্রণশৈলীর কাজ প্রকাশনায় ট্রেক্সটের সুপাঠ্যতা, বিন্যাস, নির্দেশনা ও সামঞ্জস্যতা বিধান করাই মূলত মুদ্রণশৈলীর কাজ। সুপাঠ্যতা বলতে একই টেক্সট পড়ামাত্রই বুঝতে পারাকে বোঝায়। সুপাঠ্যতার মাধ্যমে টেক্সটি পাঠ্যযোগ্য হয়। বইতে অনেক সময় কিছু জিনিস চোখে ভ্রান্তি সৃষ্টি করে কিংবা পাঠকের পড়ার গতি বার বার থেমে যায়, তাহলে বুঝতে হবে বইটি সুপাঠ্য না। সুপাঠ্যতার সাথেই সহজপাঠ্যতা বিষয়টি জড়িত, তবে দুটি বিষয় সম্পূর্ণ ভিন্ন। সহজপাঠ্যতার কারণে প্রতিটি অক্ষর ও বর্ণকে আলাদাভাবে চিনতে ও মর্মোদ্ধার করতে পারা যায়। প্রতিটি মুদ্রণের ফন্টে এক ধরনের স্পষ্টতা থাকে, যেটাকেই সহজপাঠ্যতা বলে। মুদ্রণশৈলীর সুষ্ঠু প্রয়োগের ফলে টেক্সটে সুপাঠ্যতা বজায় থাকে। সুপাঠ্যতা নিশ্চিত করতে সহজপাঠ্যতা, প্রবাহমানতা ও ছন্দ নিশ্চিতকরণ,মুদ্রণের ফন্ট আকার এবং স্পেসিং অর্থাৎ বাক্য-শব্দ-বর্ণের মাঝে ব্যবধান ইত্যাদি উল্লেখযোগ্য ভূমিকা রাখে। কোনো লেখার সুপাঠ্যতা যাচাইয়ের একমাত্র উপায় হলো লেখাটি পড়া। মনোযোগ ধরে রাখার জন্য আলাদা কসরতের প্রয়োজন হচ্ছে কিনা বা কোন অংশ দ্বিরুক্ত বা বাদ পড়ে যাচ্ছে কি না সর্ম্পকে সচেতন হওয়ার জন্য লাইনে দৃষ্টির গতি ও ছন্দের ব্যাপারে সচেতন হতে হয়।পড়া যেহেতু পুনরাবৃত্তিমূলক কাজ, তাই চোখের জন্য পাঠ আরামদায়ক হচ্ছে কিনা, সেটা নিশ্চিত করতে হয়। দুটি শব্দের মাঝে বা দুটি লাইনের মাঝে যদি অসম ব্যবধান থাকে, তাহলে পড়তে কষ্ট হয়। এমনকি পড়ার প্রবাহমানতা হারিয়ে যায়। আবার একই লাইনে যদি বিভিন্ন রকম মুদ্রার,ফন্ট ও আকার ব্যবহার করা হয়, সেটাও সুপাঠ্যতা বিনষ্টের কারণ হয়ে দাঁড়ায়। এজন্য একই অনুচ্ছেদে যেন একই ফন্ট ও আকারের মুদ্রার ব্যবহার করা হয়, সেটার দিকে খেয়াল রাখতে হবে।